L’alcalde, Rafa García, i el director de la Banda de l’AM Los Silos, Javier López Salón, premiats en la II Gala de la Música de l’Horta Nord
2025-07-24

En un acte emotiu, en el qual la música ha sigut la protagonista indiscutible, l’alcalde de Burjassot, Rafa García, i el director de la Banda de l’Agrupació Musical Los Silos, Javier López Salón, han sigut premiats dins de la II de la Gala de la Música de l’Horta Nord; gala organitzada per la comarca de l’Horta Nord de la Federació de Societats Musicals de la Comunitat Valenciana (FSMCV).

García ha sigut mereixedor del guardó pel seu treball de suport i implicació amb les societats musicals per al seu creixement, dotant amb els mitjans i recursos necessaris, en aquest cas a l’Agrupació Musical Los Silos, posant-la sempre com una prioritat en la gestió municipal. L’acalde de Burjassot ha sigut premiat en la modalitat de Premi Institucional.

Per al màxim representant municipal, rebre aquest premi ha sigut tot un orgull i, més, “l’any en el qual l’Agrupació Musical Los Silos compleix els seus 75 anys de vida; una vida d’ensenyament, passió, i amor a la música que ha tingut com a protagonistes a centenars de veïnes i veïns que han passat per les seues aules, sales d’assajos, i espais escènics fent de la música la seua vida”, tal com ha assenyalat García. “Acompanyar a l’Agrupació Musical en el seu camí recent és per a mi un veritable plaer ja que la seua música fa de Burjassot una ciutat millor perquè els seus assoliments, al llarg d’aquests 75 anys, creixent sempre, superant-se cada any, ens omplin de goig i ens deixen una herència musical impagable”.

Així mateix, el director de la Banda de l’Agrupació Musical Los Silos, Javier López Salón, també va ser premiat durant amb el Premi al mèrit musical en la modalitat de Direcció Musical.

En la gala es va premiar a músics, directors, directius, personalitats de l’àmbit cultural, social, polític, mitjans de comunicació i institucions que aposten decididament per a mantindre, impulsar i desenvolupar la cultura musical valenciana.